Gordhan ‘speel skaak’ met werkers se salarisse(Foto: SAAT) Die metaalwerkersvakbond Numsa het uitgevaar teen die departement van openbare ondernemings en sê hy mislei werkers by die Suid-Afrikaanse Lugdiens se tegniese afdeling (SAAT) doelbewus. Numsa sê die departement het die indruk geskep dat ŉ gedeelte van die R1,5 miljard rand wat aan die SAL se sakereddingspraktisyns toegeken is, gebruik gaan word vir filiale van die lugdiens. Dit sluit die laekostelugredery Mango, SAAT, asook Airchefs in. “Dit het chaos veroorsaak en die werkplek ontwrig omdat werkers by SAAT die afgelope agt maande net 25% van hul salarisse ontvang. Werkers is woedend en onder die verkeerde indruk dat die sakereddingspraktisyns by die SAL die geld – en dus hul salarisse – weerhou,” het Irvin Jim, algemene sekretaris van Numsa, gesê. Jim sê werkers is gefrustreerd en wou opruk na die SAL om hul geld te eis, terwyl dié geld inderwaarheid nie aan hulle toegewys is nie. Numsa sê die departement het nie gevra dat werkers se salarisse met drie maande uitgestel word nie en dat dit ŉ voorstel was wat die vakbond en die Suid-Afrikaanse Kajuitbemanningsvereniging (Sacca) as alternatief voorgestel het. “Die departement en bestuur van die SAL wil hê werkers moet drie maande se salaris en hul bonus aanvaar en die oorblywende vyf maande se salaris wat aan hulle geskuld word, verbeurd verklaar.” Numsa sê die omkeerplan het ŉ begrotingsplan vir die sakereddingsplan bevat wat salarisse vir werkers ingesluit het. Die vakbond sê hy het ook kennis geneem van berigte dat die departement geld van SAA na sy filiale herlei. “As die bewerings waar is, is dit onregmatig en ons verwerp dit met minagting. Die R1,5 miljard wat aan die SAL toegewys is, is net genoeg om SAL-werkers se salarisse ten volle te betaal en dit sluit alle uitstaande eise in. Alle geld moet aan hulle oorbetaal word,” het Jim gesê. Hy sê ook dit sal immoreel wees om geld van een groep werkers te vat om ŉ ander groep te betaal. “Werkers by die SAL ly nou al agt maande lank sonder salaris. Hulle het 3 200 werkgeleenthede deur afleggings opgeoffer om die redery te red. “Terselfdertyd oorleef SAAT-werkers met net 25% van hul salarisse, terwyl die uitvoerende hoofde daar hulle volle salarisse verdien.” Jim sê werkers by SAAT het geen idee wat die toekoms inhou nie omdat dié afdeling ook in ŉ geldelike penarie is en die bestuur aanvoer daar is nie geld om salarisse te betaal nie. “SAAT is weens die SAL op die randjie van ineenstorting. Werkers by albei entiteite is verstaanbaar desperaat en gefrustreer. “Die departement is bewus van al hierdie kwessies, maar pleks daarvan om leiding te neem en lewensvatbare oplossings te vind, speel min. Pravin Gordhan skaak met werkers se inkomste. Hy stel doelbewus een groep werkers teenoor ŉ ander op. Hy help nie om oplossings te vind nie, maar dompel werkers verder in ŉ krisis. Hy het absoluut geen simpatie met hul lot of lyding nie. Die minister se optrede wys sy koue wreedheid en hy moet ophou voorgee dat hy omgee.” Numsa eis nou dat die presidensie by die saak ingryp en het opnuut gevra dat Gordhan die trekpas kry. “SAAT is op sy knieë, SA Express het ingeplof en die SAL en Denel is in die waakeenheid. Hierdie instellings val almal onder Gordhan en almal het misluk.” Numsa vra die regering om te verseker dat filiale soos SAAT en Airchefs dringend geld kry om hul bedrywighede vol te hou. Die vakbond sê die regering het toegelaat dat korrupsie die instellings lamlê en dat hy nou ŉ oplossing moet vind wat nie verdere opofferings van werkers vereis nie.